A., Dei paciencia abbas, totusque conventus Escharleiarum, cisterciensis ordinis, omnibus Christi fidelibus presentes litteras inspecturis, in Domino salutem. Noverit universitas vestra quod cum quarta pars quam habebamus in toto territorio quod appellatur nemus Joscelini, propter generale usuarium quod homines Sancti-Juliani ibidem habebant, nobis et ecclesie nostre esset in modico fructuosa, ut ampliorem ecclesia consequi posset utilitatem, nos eandem quartam partem integre, tam in bosco quam in plano, jure perpetuo possidendam, reverendo patri nostro P. Senonensi archiepiscopo, unanimi voluntate et consensu, vendidimus pro quadraginta libris pruviniensibus, in utilitatem ecclesie nostre convertendis. Quod ut ratum et inconcussum permaneat in futurum, presentem cartam sigilli nostri fecimus munimine roborari. Actum, anno Gracie Mº CCº quarto-decimo.